Diari Oficial de la Generalitat Valenciana


Sumari del DOGV 4062, del 10-08-2001 (2001/7752)

ORDRE de 26 de juliol del 2001, de la Conselleria de Sanitat, per la qual es convoca la concessió de subvencions destinades a finançar activitats d'interés sociosanitari, portades a terme per institucions sense finalitat lucrativa.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4062

Data del DOGV
:   10-08-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/7752


Data del document
:   26-07-2001

Organisme emissor
:   Conselleria de Sanitat

Tipus de document
:   Ordre

Descriptors 

:   * societat sense fins de lucre
    * cura de la salut
    * servei sanitari
    * suport econòmic
    * cura d'infermeria
    * educació sanitària
    * publicació
    * servei social
    * ajuda pública

ORDRE de 26 de juliol del 2001, de la Conselleria de Sanitat, per la qual es convoca la concessió de subvencions destinades a finançar activitats d'interés sociosanitari, portades a terme per institucions sense finalitat lucrativa. [2001/X7752]
  
La totalitat de necessitats de la societat actual al voltant del món de l'assistència sanitària és cada dia major i més complexa. La resposta dels serveis públics, a pesar que cada dia és més àmplia, no arriba a ser prou. Per això, cal acudir al moviment ciutadà i donar suport a accions que nasquen amb l'objecte de pal·liar tant la malaltia com les seues seqüeles. Açò implica posar en funcionament accions que, per iniciativa de l'administració o de la societat civil, sumen esforços a l'altruisme dels ciutadans, donada la delicadesa de l'objectiu a complir com és el cas de la pretensió d'aquesta ordre.
  
La Conselleria de Sanitat, dins dels seus objectius, mitjançant la present ordre, pretén impulsar i facilitar accions encaminades a pal·liar no sols el dolor físic provocat per la malaltia sinó també la deterioració psíquica o emocional dels afectats per la malaltia i dels seus familiars, i la recuperació d'aquest estat una vegada superada la malaltia.
  
En atenció d'aquestes consideracions i fent ús de les facultats que em confereixen l'article 35 de la Llei 5/1983, de 30 de desembre, de Govern Valencià, l'article 47.11 del text refós de la Llei d'Hisenda Pública de la Generalitat Valenciana, i el Decret 33/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Sanitat,
  
ORDENE
  
Títol I
  
Subvencions
  
Article 1. Àmbit
  
L'objecte d'aquesta disposició és regular i convocar subvencions destinades a finançar activitats d'interés sociosanitari durant l'exercici 2001.
  
Article 2. Beneficiaris
  
Podran sol·licitar les subvencions que regula aquesta orde les organitzacions que porten a terme programes d'ajuda sobre aquest objectiu en l'àmbit territorial de la Comunitat Valenciana i que complisquen els requisits establits en aquesta disposició.
  
No podran optar a aquestes subvencions aquelles organitzacions que hagueren rebut ajuda financera de la Generalitat per a aquests o semblants fins i per a aquest mateix exercici.
  
Article 3. Objecte de la subvenció
  
1. Les ajudes que regula aquesta orde aniran destinades a impulsar i facilitar el desplegament d'activitats d'interés sociosanitari i podran comprendre el finançament dels següents conceptes:
  
Despeses de funcionament derivades de la gestió dels seus programes i del personal necessari per a dur-los a terme. En cap cas la contractació del personal per part de les entitats subvencionades segons el que disposa aquesta orde suposarà cap relació jurídica amb la Generalitat Valenciana.
  
2. Seran objecte de subvenció els programes de promoció d'activitats d'interés sociosanitari que s'enquadren dins dels apartats següents:
  
a) Formació, informació i sensibilització de la població sobre els problemes associats a activitats sociosanitàries.
  
b) La promoció d'un sistema global de recursos psicoterapèutics, complementaris dels tractaments mèdics, a fi que el desenvolupament d'un aprenentatge de tècniques es convertisca en un suport per a superar els processos de malalties susceptibles d'atenció sociosanitària.
  
c) La promoció d'hàbits de vida saludables que incidisquen positivament en l'àmbit sociosanitari.
  
d) Oferta de serveis per a necessitats no cobertes per l'administració.
  
e) Publicacions i divulgació.
  
f) Activitats dirigides a fomentar el reconeixement dels drets de malalts susceptibles d'atenció sociosanitària.
  
g) Activitats dirigides a la promoció de la solidaritat amb l'objecte d'evitar qualsevol tipus de discriminació, fomentant el reconeixement dels drets que l'ordenament jurídic els atorga.
  
h) La promoció d'intercanvis professionals multidisciplinaris.
  
i) La realització d'activitats formatives orientades al desenvolupament de xarxes socials, mitjançant la formació d'agents que promoguen el benestar de la comunitat i la constitució de grups de voluntariat.
  
3. Tots els programes mencionats en l'apartat anterior inclouran l'avaluació de resultats com a fase final de l'execució del programa.
  
Article 4. Requisits de les organitzacions
  
1. Per a tenir accés a les ajudes regulades en aquesta ordre, les entitats hauran de complir els requisits mínims següents:
  
a) Estar legalment constituïdes i inscrites en el registre que corresponga.
  
b) No tenir finalitat lucrativa.
  
c) Disposar de seu central en el territori de la Comunitat Valenciana.
  
d) Tenir com a fins institucionals expressos la realització d'activitats d'ajuda relacionades amb l'objecte de la present ordre i cal que estiguen en condicions de demostrar, mitjançant documentació fefaent, que l'associació actua de forma contínua en l'àmbit esmentat.
  
e) Estar al corrent en el compliment de les obligacions tributàries i de la Seguretat Social en la forma que reglamentàriament es determine.
  
f) No estar immersa en un procediment de reintegrament del total o d'una part de les subvencions concedides per la Generalitat Valenciana, ni haver sigut objecte d'un procediment de reintegrament.
  
2. Es podran exigir requisits addicionals als establits en l'apartat anterior, en funció dels programes proposats per a el seu finançament i la seua valoració econòmica.
  
Article 5. Criteris que cal seguir per a la concessió de subvencions
  
Per a la concessió de les subvencions, es valoraran prioritàriament:
  
1. La cobertura territorial i poblacional, la dotació de recursos específics existents en el territori on es planteja la intervenció i el nivell de coordinació amb altres xarxes públiques d'actuació complementària en la matèria, fonamentalment sanitària, de serveis socials i educativa, així com la concordança entre les activitats proposades i el seu pressupost.
  
2. L'avaluació de les activitats realitzades en l'exercici del 2000 i anteriors. Per a l'avaluació es prendrà com a referència la memòria d'activitats presentada per l'entitat sol·licitant, així com tots els antecedents que estiguen en poder de l'administració.
  
3. El grau de finançament propi i de diversitat del finançament extern.
  
4. L'adequació de les propostes dels programes a les prioritats que establisca el govern autonòmic, així com la seua repercussió en una resposta assistencial integral de les persones afectades.
  
Article 6. Documentació que cal aportar
  
1. La sol·licitud de subvenció, que es presentarà segons el model que figura en l'annex I de la present ordre, haurà d'anar acompanyada de la documentació que seguidament es relaciona.
  
a) Certificat acreditatiu de l'acord adoptat per l'òrgan competent, que autoritza la sol·licitud d'ajuda i que aprova el programa i el pressupost presentat.
  
b) Pressupost desglossat, per partides, de les despeses previstes per a l'any 2001, així com dels possibles recursos amb què compte per al seu finançament.
  
c) Relació detallada de les activitats que s'han de dur a terme durant l'any 2001, per a les quals se sol·licita la subvenció.
  
d) Relació de l'equip professional, amb descripció de categories, càrrecs, tasques i horaris de dedicació.
  
e) En el cas d'haver realitzat activitats l'any 2000, se n'adjuntarà la memòria amb:
  
- Detall de subvencions rebudes de qualsevol administració pública i/o finançament extern d'un altre tipus.
  
- Pressupost d'ingressos i despeses.
  
f) Certificat expedit per l'entitat bancària, on efectua, si és procedent, els pagaments en què s'especifique el codi de l'entitat, el codi de la sucursal, el número de compte i el seu titular, així com el CIF del peticionari.
  
g) Declaració en què conste el coneixement i compromís respecte a les obligacions establides en l'article 7 d'aquesta ordre.
  
h) Còpia autenticada o fotocòpia compulsada dels estatuts en què haurà de constar, explícitament, tant l'àmbit de l'associació com la inexistència de finalitat lucrativa entre els seus fins.
  
i) Còpia autenticada o fotocòpia compulsada de la seua inscripció en el registre corresponent.
  
2. Els beneficiaris de les subvencions hauran d'acreditar, en el moment en què finalitze el termini de presentació de sol·licituds, que es troben al corrent de les seues obligacions tributàries i de Seguretat Social, en la forma que s'estableix en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
En el cas que l'associació tinga alguna exempció tributària es presentarà documentació que n'acredite la concessió efectiva.
  
Article 7. Obligacions de les organitzacions subvencionades
  
Els beneficiaris de les subvencions estaran obligats a:
  
1. Col·laborar amb la Conselleria de Sanitat, a través de la Subsecretaria per a l'Agència Valenciana de la Salut, en la coordinació i la integració dels programes subvencionats, així com en l'execució de les activitats que propose la subsecretaria.
  
2. No alterar la finalitat de les subvencions i complir les obligacions que estableix la legislació vigent per als perceptors de fons públics.
  
3. Facilitar la inspecció i el control de la Conselleria de Sanitat, a través de les seues unitats, a fi de conéixer qualsevol aspecte de l'activitat objecte de la subvenció.
  
4. Facilitar tota la informació econòmica, fiscal, laboral, tècnica i de qualsevol tipus que li siga requerida per la Conselleria de Sanitat, sense perjuí de la confidencialitat exigible.
  
5. Deixar constància expressa de la condició de programa subvencionat per la Generalitat Valenciana en qualsevol relació amb tercers, incorporant, en qualsevol cas i de forma visible, el logotip de la Generalitat Valenciana en les activitats de difusió que es facen.
  
6. En qualsevol cas, els beneficiaris de subvencions estaran obligats a complir amb el que disposa l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
7. Oferir els programes objecte d'aquesta subvenció als pacients dels centres sanitaris exclusivament a través dels professionals sanitaris que els atenen, i guardar la confidencialitat sobre la informació de caràcter individual de les persones ateses, d'acord amb la legislació vigent. La ruptura d'aquesta norma de confidencialitat comporta, de forma automàtica, la supressió de la relació amb la Generalitat.
  
Títol II
  
Procediment
  
Capítol I
  
Iniciació del procediment
  
Article 8. Instància i lloc de presentació de les sol·licituds
  
Les organitzacions a què es refereix l'article 2 d'aquesta ordre hauran de presentar la seua sol·licitud (d'acord amb el model de l'annex I) en el Registre de la Conselleria de Sanitat situat al carrer del misser Mascó núm. 31, 46402 València, sense perjuí del que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 9. Terminis de presentació
  
El termini de presentació de les sol·licituds de subvenció regulades en aquesta ordre serà de 20 dies hàbils comptat a partir de l'endemà de la publicació en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 10. Instrucció
  
1. Rebudes les sol·licituds es procedirà a estudiar-les juntament amb la documentació que dega acompanyar-les. Quan la sol·licitud no reunisca els requisits assenyalats en l'article 70 de la Llei 30/1992, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà la persona interessada perquè, en el termini de 10 dies, esmene la falta o acompanye els documents preceptius, amb la indicació que, si així no ho fera, se'l tindrà per desistit de la seua petició, i se n'arxivarà l'expedient sense cap més tràmit.
  
2. En qualsevol fase de la tramitació de l'expedient, a la vista de la documentació presentada i de les obligacions que s'adquirisquen per la concessió de l'ajuda, es podrà demanar informes dels organismes i entitats que s'estime oportuns i efectuar les comprovacions necessàries sobre l'exactitud de tot això.
  
3. El termini màxim per a tramitar, resoldre i notificar els expedients serà de dos mesos a comptar des de la data d'acabament del termini de presentació de sol·licituds fixat en aquesta ordre. S'entendran desestimades aquelles sol·licituds sobre les quals no recaiga una resolució expressa en el període esmentat.
  
Article 11. Proposta i concessió d'ajudes
  
El conseller de Sanitat, resoldrà l'adjudicació de les subvencions a càrrec dels pressupostos de la Conselleria de Sanitat, de la Generalitat Valenciana, i en concret amb imputació a l'aplicació pressupostària 61.89.76.7965.333.89.6, codi de línia T4538000, i per un import màxim global de 72.648.370 pessetes
  
Article 12. Recursos
  
1. Contra la resolució del conseller de Sanitat, expressa o presumpta, que posarà fi a la via administrativa, podrà formular-se un recurs contenciós administratiu, que s'interposarà en la forma, termini i condicions que determine la llei reguladora d'aqueixa jurisdicció.
  
2. La resolució presumpta tindrà caràcter negatiu segons el que preveu l'article 44 de la Llei 30/1992 en la redacció atorgada per la Llei 4/1999.
  
3. D'acord amb el que disposa l'article 47, paràgraf 8, del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, qualsevol alteració de les condicions tingudes en compte per a la concessió de la subvenció i en tot cas l'obtenció corresponent de subvencions o ajudes atorgades per altres administracions públiques, o d'altres ens públics o privats, podrà donar lloc a la modificació de la resolució de concessió.
  
Títol III
  
Del pagament i justificació de les subvencions
  
Article 13. Pagament d'ajudes
  
L'ordenació del pagament de les subvencions que es regulen en aquesta ordre es realitzarà d'acord amb els criteris continguts en l'article 47 bis del text refós de la Llei d'Hisenda Pública Valenciana, i en l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en els termes següents:
  
a) A la concessió de la subvenció es lliurarà el 40% de la quantitat assignada. El pagament estarà condicionat a la prèvia presentació de justificació de despeses que cobrisca el percentatge citat o bé a la presentació de fiança depositada davant dels serveis territorials de la Conselleria d'Economia i Hisenda corresponents.
  
b) Una vegada justificat per l'entitat el 40% ja lliurat, es podrà procedir al pagament d'un 20% més amb els mateixos condicionants, és a dir, amb la justificació prèvia de despeses o fiança.
  
c) El 40% restant el farà efectiu la Generalitat Valenciana quan es justifique correctament la totalitat de la quantitat concedida.
  
Article 14. Justificació de la subvenció
  
1. En la justificació de les subvencions regulades en aquesta ordre s'observaran les regles següents:
  
a) Les factures o justificants presentats hauran de ser originals, amb data anterior al 30 de novembre del 2001, i en cada un ha de figurar el vistiplau del president de la institució.
  
b) Per a les justificacions corresponents al personal contractat es presentaran, necessàriament, les nòmines ajustades al model oficial, acompanyades dels justificants de cotització a la seguretat social, així com una còpia dels contractes.
  
c) Les justificacions corresponents a col·laboracions puntuals i/o prestacions de serveis figuraran en rebuts i/o factures on consten les dades del perceptor, el seu número d'identificació fiscal, el concepte pel qual se'l retribueix i la retenció corresponent a l'impost sobre la renda de les persones físiques, així com les dades fiscals de la institució.
  
En qualsevol cas, les factures hauran de comptar amb totes les dades formals que exigeix per a l'expedició l'article 3 del Reial Decret 2.402/1985, de 18 de desembre (BOE núm. 312, de 30 de desembre de 1985).
  
2. A la documentació justificativa s'acompanyarà, en el termini d'un mes des que fou presentada, un informe detallat de les activitats realitzades segons la memòria presentada en el seu dia, firmada i segellada pel representant legal.
  
3. Si a l'efecte del compliment del que preveu el present article, així com en els articles 5 i 7, s'aporten fotocòpies de la documentació corresponent, aquestes han d'estar, en tot cas, degudament acarades, segons que estableix l'article 35.c) de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 15. Reintegraments de quantitats percebudes
  
Segons s'estableix en l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència d'interés de demora des del moment de pagament de la subvenció en els casos següents:
  
a) Incompliment de l'obligació de justificació.
  
b) Obtenir la subvenció sense reunir les condicions que s'hi requereixen.
  
c) Incompliment de la finalitat per a la que la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
Article 16. Comunicació del cobrament de cada termini de la subvenció
  
Amb posterioritat al cobrament de cada termini de la subvenció, les entitats hauran de remetre en el termini d'un mes a la percepció, una notificació per escrit del representant legal de l'entitat amb la comunicació de la percepció de la subvenció i la indicació de la data, la quantia i el concepte.
  
DISPOSICIÓ FINAL
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 26 de juliol del 2001
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
Sol·licitud de subvenció
  
(nom) , amb DNI núm. , domicili en ... província de ... CP ........., carrer/plaça ... núm. ... com a representant legal de ..., inscrita en el Registre de... amb CIF. ...telèfon ... fax ... domiciliada a ... Província ... CP ... carrer/plaça ... núm. ...
  
EXPOSE
  
Que a l'empara del que disposa l'ordre de subvencions de la Conselleria de Sanitat (DOGV núm. ...., d ... d ... de 2001) per la qual s'estableixen normes per a la concessió de subvencions destinades a finançar activitats d'interés sociosanitari durant l'any 2001, estime que complisc els requisits que exigeix i adjunte la documentació que es detalla.
  
SOL·LICITE
  
Que concedisca una subvenció per un import total de pessetes (... euros), el desglossament del qual és el següent:
  
1. Per a professionals pessetes (... euros)
  
2. Per a despeses de funcionament pessetes (... euros)
  
Data
  
Firma i segell
  
CONSELLERIA DE SANITAT
  
Subsecretaria per a l'Agència Valenciana de la Salut